På mandag var det ti år siden daværende ordfører Herman Friele og byråd for miljø og byutvikling Lisbeth Iversen kalte inn til pressekonferanse på Torget.

De skulle rydde opp, men det gikk ikke helt etter planen.

BAKGRUNN: Torget, et tiår med brutte løfter

Nå når kommunen igjen har overtatt ansvaret for Mathallen og torgflaten har debatten om veien videre blusset opp.

Bergensavisen har spurt opposisjonspartiene om hva de kunne tenke seg å gjøre med Torget, og hva de tror kan få bergenserne tilbake.

– Torget har blitt en adskilt øy i bybildet. Altfor få går forbi der, og dersom de gjør det uten å gå rett inn i turistfellen må de forbi en vegg av teltduker, sier Oddny Miljeteig (SV).

– Torget viser ryggen til byen, legger hun til.

Slik ser området ut i dag.

Vil åpne opp området

Sosialistisk Venstreparti, Kristelig Folkeparti, Byluftlisten og Venstre har utarbeidet et felles svar.

Sammen er de er enige om at Torget må bli mer attraktivt ved hjelp av bedre tilgjengelighet, samt at biltrafikken må reduseres.

Betydelig.

– De må bli mer attraktivt å oppholde seg der. Hele området domineres dessverre av biltrafikken, sier Marita Moltu (KrF).

De ser derfor for seg at et Bybane-stopp og færre bilfelt kan være en del av løsningen.

LES OGSÅ: Friele: – Det er helt på trynet!

– Tusenvis av mennesker tar banen hver dag. Mange av dem som stopper i Byparken ville stoppet der i stedet. Enda flere hadde da også gått forbi varene på Torget, sier Endre Tvinnereim i Byluftlisten.

– Ikke bare i helgene, men også i hverdagen, legger han til.

Julie Andersland (V), Marita Moltu (KrF), Endre Tvinnereim (By) og Oddny Miljeteig (SV). Foto: Aina Fladset

Torgallmenningen er full av folk, men det henger ikke sammen med Torget. Det samme gjelder Vågsallmenningen, ifølge dem.

– Dette vil åpne opp hele området, sier Julie Andersland i Venstre.

– Bør virke fornyende

Arbeiderpartiet vil revitalisere Torget. De mener det burde bli et utstillingsvindu for matkulturen vår.

– I Hordaland har vi både en rekke globale og lokale aktører. Vareutvalg og prisnivå bør i større grad matche bergensernes ønsker og behov, sier gruppeleder i Arbeiderpartiet, Harald Schjelderup.

Han foreslår en blanding av faste torghandlere og midlertidige tilbud.

– Begge av høy kvalitet. Men dette vil føre til at Torget hele tiden virker fornyende, sier Schjelderup.

Harald Schjelderup i Arbeiderpartiet. Arkivfoto: Emil Weatherhead Breistein

Et sted for lokal kunst

Miljøpartiet De Grønne vil at Torget skal være en markedsplass med kortreist mat fra lokale bønder og produsenter, samt at fersk fisk skal selges direkte fra båter.

De vil også at det skal være en plass for lokale kunstnere, og at det bør arrangeres for eksempel byttemarked der.

– Torget må være der for bergenserne og tilby gode varer til akseptable priser. De siste årene har Torget vært en overpriset turistfelle, og da er det ikke rart at bergenserne skyr banen, sier Sondre Båtstrand (MDG).

MDG: Sondre Båtstrand (MDG) vil satse enda mer på kortreist mat.

Sondre Båtstrand i Miljøpartiet De Grønne. Arkivfoto: Rune Johansen

Dette bildet fra Torget en gang rundt 1890 årene. – Jeg har fått låne det av min venn Svein Ove Monsen som har det etter sin avdøde svigerfar, skriver Dag-Geir Bergsvik Knudsen som har lastet opp bildet på fotomuseum.bergen360.no.

– Hør på torghandlerne

Rødt mener at alle de forskjellige selskapene som har vært inne har vært en sammenhengende serie med fiaskoer.

– Det er torghandlerne som vet noe om torgdrift. Det er helt umulig å få Torget til å fungere ordentlig uten at de spiller en sentral rolle, sier Thorstein Dale, gruppeleder i Rødt.

LES OGSÅ: Tidligere Frp-byråd melder seg ut av partiet etter Torget-ordkrig

Å kreve leie på et nivå som torghandel umulig kan dekke, er derfor det samme som å ødelegge Torget, ifølge ham.

– Det er åpenbart at høy kvalitet på varene er en avgjørende forutsetning. Det er nesten slutt på fiskebutikker og grønnsakbutikker, og da bør torghandlernes varekunnskap og forutsetninger for å tilby overlegen kvalitet, være et fundament for å kunne konkurrere med fiskediskene i de store dagligvarebutikkene, sier Dale.

Hva skal til for at du handler på Torget?

Del din mening i kommentarfeltet under.